## La secretària autonòmica de Turisme destaca el potencial vitivinícola de la Comunitat Valenciana per la seua “visió turística” i contribució a l’economia

*** ​​​​​​​Cristina Moreno assegura que “la proactivitat d’este sector fa valdre el territori, contribuïx a la creació d’ocupació i a la lluita contra el despoblament”
* La secretària autonòmica de Turisme ha participat en la presentació de l’11a Mostra de Vins Terres dels Alforins, que se celebrarà el dia 4 de maig, amb la participació de 16 cellers, gastronomia local i música en directe**

La secretària autonòmica de Turisme, Cristina Moreno, ha participat en la presentació de l’11a Mostra de Vins Terres dels Alforins, l’esdeveniment itinerant de vins més important de la zona que acull enguany Fontanars dels Alforins i que tindrà lloc el pròxim dia 4 de maig.

L’acte ha oferit una taula redona en la qual han participat, a més de la secretària autonòmica, un cellerer de cada municipi que conformen Terres dels Alforins, que són Fontanars dels Alforins, la Font de la Figuera i Moixent, i el dissenyador del cartell d’este esdeveniment.

Durant la seua intervenció, Cristina Moreno ha agraït la proactivitat i el treball d’este sector, i ha destacat la fortalesa i el potencial de les destinacions d’interior amb tradició vitivinícola de la Comunitat Valenciana, per la seua “clara visió turística que ha servit d’element de dinamització econòmica”.

Es tracta de destinacions que, al juí seu, s’han convertit en “autèntics reclams d’inspiració turística”, al·legant que “fan valdre el nostre territori i la bellesa i singularitat dels nostres paisatges”.

Per a la secretària autonòmica de Turisme “esdeveniments com la Mostra de Vins exercixen un paper fonamental en la promoció del turisme en zones d’interior, contribuint al desenvolupament econòmic, la creació d’ocupació i la lluita contra el despoblament”. A més, ha volgut posar l’accent que es tracta d’esdeveniments que “ajuden a mantindre i promoure sectors tradicionals com el del vi, que formen part del patrimoni cultural i gastronòmic de la nostra regió”.

En este sentit, la secretària autonòmica de Turisme ha recalcat que “és crucial continuar secundant i promovent des de les administracions esta mena d’iniciatives, per a garantir un futur pròsper i sostenible per a les nostres comunitats rurals”.

“Des de la Generalitat, i en concret des de Turisme Comunitat Valenciana, estem plenament compromesos amb la preservació i promoció del territori d’interior i de productes com l’enoturisme”, hi ha afegit.

Per això, ha insistit que “reconeixem la importància d’estes àrees en el desenvolupament turístic de la Comunitat i en la seua promoció, però, a més, estem implementant diverses polítiques i estratègies per a donar suport al seu creixement i sostenibilitat”.

La Mostra de Vins Terres dels Alforins està organitzada per l’associació Terres dels Alforins i compta amb la col·laboració de Turisme Comunitat Valenciana; els ajuntaments de Fontanars dels Alforins, la Font de la Figuera i Moixent, a més de la Diputació de València i la Denominació d’Origen València.

**Programa d’esta edició**

En esta 11a edició de la Mostra de Vins de Terres dels Alforins seran un total de 16 els cellers participants, a més de gastronomia local i música en directe a preus populars.

La jornada arrancarà a les 11.00 hores i es prolongarà fins a les 19.30 hores i, a més de les novetats i últimes anyades dels vins més representatius dels cellers participants, oferirà degustacions d’embotits i formatges artesans, arròs al forn i gaspatxos.

Com en edicions anteriors, la Mostra estarà amenitzada per les actuacions musicals dels grups Malvasía i Lulú y Los Tigretones, tot un clàssic en Terres dels Alforins; l’entrada costarà 10 euros amb 5 degustacions i una copa serigrafiada.

Fecha: 23/04/2024